Laleh holdt morens bortgang hemmelig
I oktober i fjor slapp Laleh albumet «Colors». Kort tid etter at plateutgivelsen avlyste den svenske artisten store deler av sin planlagte promoteringsrunde. Frem til nå har det vært uklart hvorfor artisten trakk seg tilbake, men i et ferskt intervju med Expressen forteller Laleh at hun mistet moren sin tre dager etter albumslippet. Artisten valgte å holde det hele for seg selv. Laleh (Album) Colors - Jeg har båret på dette hele tiden. Det kjentes rart ut å avlyse store deler av promoteringsplanene for albumet mitt uten å kunne forklare hvorfor. Men jeg ville ikke belaste publikumet mitt eller at det skulle påvirke konsertene mine, sier hun til avisen ifølge Aftonbladet, som gjengir deler av intervjuet. Laleh har tidligere fortalt at hun mistet faren sin i en drukningsulykke utenfor Göteborg da hun var 12 år. - Jeg har alltid sett på min far som helt. Han døde også som en helt. Han forsøkte å redde en kvinne fra å drukne. Hun klarte seg, men han forsvant, har hun tidligere sagt om ulykken i 1994. Det er tydelig at artisten synes det er tungt å ha mistet begge foreldrene sine. - Når man mister foreldrene sine for tidlig er det vanskelig å vite hvem man selv er. Man må oppdage og løse ting på egen hånd, sier hun videre i intervjuet med den svenske avisen. Den 32 år gamle artisten fikk stor suksess i Norge i sorg etter 22. juli, da hun trøstet en hel nasjon med låten «Some Die Young». «Some Die Young» låpå toppen av VG-listato måneder i strekk. Den ble ifølge vederlagsbyrået Gramo spilt 2691 ganger på norsk radio i 2012. - Det føles ikke som at jeg lå på førsteplassen, det føltes mer som at låten lå på førsteplass. Jeg er bare en skaper. Det er Norge som har gitt låten mening, det er på en måte det norske folk som har sluttført sangen, sa Laleh til VG om suksessen i fjor. Lalehs album «Colors» fikk terningkast seks av VGs anmelder i fjor.
«Some Die Young»-sangeren Laleh Pourkarim (32) mistet moren sin i fjor. Nå forteller hun hvorfor hun trakk seg tilbake.